《寄赵相国一百韵》
明代·胡应麟

赤汉双扉近，黄河一棹迟。凭陵苍野外，怅望碧云时。

酒肆游真倦，盐车力渐疲。书徒勤马服，策转误鸱夷。

绝域春如梦，他乡岁若驰。行藏嗟历辘，去住叹支离。

水欲浮三峡，峰犹碍九疑。有登怀泰岱，无路息峨眉。

此日文迷豹，当年瑞应麒。朱弦千古抱，彩笔万言持。

艺圃誇韶隽，词场问宿耆。元戎推授甲，老将属褰旗。

一代尊玄晏，三生遘子期。升堂偕偃夏，对陛压郊祁。

灿烂甘泉烛，荧煌太乙藜。金波鳷鹊观，玉漏凤凰池。

直道崇三黜，危言和四维。埋轮摇地轴，折槛树天彝。

率土声华震，穷荒窜逐罹。罗浮盟蜃鳄，岭表摄鲛魑。

进退占坤剥，盈虚悟坎离。三山行息足，六洞坐支颐。

豸绣资腾踔，麟符藉保釐。枫阊仍出入，棘殿重逶迤。

劳来初烦契，寅清独任夷。都俞尧宠渥，吁咈舜颜怡。

温室舟航待，明堂柱石毗。推诚扶社稷，尽瘁鞠烝黎。

戟楯开边衅，戈鋋虑世危。烽烟缠上谷，郡邑践高丽。

独坐裴中令，横行郭子仪。运筹惟挞伐，请剑必芟夷。

号令严貙驳，威名捷虎貔。追奔逾朔漠，经略到嵎峓。

庙絷中行说，街悬右谷蠡。八荒回夭札，四表净疮痍。

浩荡皇仁布，纷纶圣泽貤。双螭文郁郁，五翟命纚纚。

祖德鸾章耀，幽闺象服宜。祯祥符宇宙，肸蚃格灵祗。

御苑窥神雀，天闲狎盗骊。深仁沦鸟兽，殊锡兆熊罴。

好善真谐克，推贤欲过皮。肝肠洪绛灌，耳目洞黄骊。

吐握倾流辈，游扬洽等夷。尘埃鸣郁憏，涧壑话栖迟。

龙性乖鳞鬣，鸿心豁羽仪。沉珠劳罔象，抱璞诧穷奇。

意气凌山岳，风流溢路歧。孤亭偿寂莫，大府接温夷。

东阁床容卧，西园席并怡。盘飧调芍药，枕簟挹荼蘼。

黼黻参芒屩，丝纶逗接䍦。参差闻鼓吹，酩酊沃卮匜。

傅鼎频颁鹿，郇厨或馈鲥。捎檐陈董杏，匝座荫张梨。

柳暗前除蝶，花明后院鹂。珠宫游绀碧，贝刹步琉璃。

突兀中郎座，留连太傅棋。帝京红旭迈，亲舍白云移。

兴尽燕都稻，神飞越浦蓠。归程携候雁，旧隐逐文狸。

菽水输堂搆，糟糠慰扊扅。高斋焚甲煎，别馆搆辛夷。

上苑偏垂翼，南冥数挂鬐。墨悲晨肮脏，杨泣暮淋漓。

落落松盘径，盈盈菊亚篱。鹢堪苕水汎，蹇任灞陵骑。

屋倒牵萝叶，冠颓制竹皮。圆方违凿枘，甘苦狎糟醨。

梦已交猿鹤，书频扣鹿麋。担簦辞海甸，振旆发淮潍。

嚄唶人情惯，飞扬世事疑。鸣岐嘲鸑鷟，出华怪肥遗。

骨相寒崔颢，生辰轧赵岐。头风那噪鹊，腹痛讵烹蜞。

落月枯颜貌，酸霜裂肺脾。彭城虞困阨，嬴博痛暌离。

哑哑回歌啸，皇皇挟涕洟。金茎沉沆瀣，土窟压餔糜。

饮恨边城驿，吞声故国陴。高门忘鼓瑟，下里忆吹篪。

正则占鸡鹜，元长对蛤蜊。称诗惭孟浩，献曲陋王维。

潦倒三千客，颠狂十八姨。坚冰凝绝壑，重雾勒清漪。

目断苏司业，魂摧杜拾遗。侧身从瓠落，弹指失瓜期。

杜牧才元俊，刘蕡策故奇。风宁滕阁送，雪已谢庭遗。

赤帜方平赵，青衫尚隔淇。徘徊燕塞外，踯躅潞河湄。

乍许攀槐棘，能教困蒺藜。朱陈新阀阅，秦晋旧襟缡。

紫极庸窥豹，沧溟漫测蠡。金犹悬骏骨，玉岂赚峨眉。

雨露通鳷鹊，星辰列鵔鸃。孤鸿怜太白，二鸟惜昌黎。

拂拭存衣袂，提携到履綦。生平万言筴，一为奏彤墀。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。